
Véralvadásgátló hatású pentaszacharid-szulfonsav származék szintézise

A heparin a szulfatált glükózaminoglikánok csoportjába tartozó heteropoliszacharid, antikoaguláns hatása régóta ismert. A gyógyászatban véralvadásgátlóként az 1940-es évek óta alkalmazzák. Hatását az antitrombinhoz kötődve fejti ki, ezáltal blokkolja a trombint és a Xa faktort a véralvadási kaszkádban. Az 1980-as évek elején fedezték fel, hogy az antitrombin aktiválását egy egyedi pentaszacharid okozza. Ezután számos kutatás indult olyan szintetikus pentaszacharid analógok szintetizálására, melyekkel a heparin mellékhatásai (vérzés, trombocytopenia, osteoporosis) kiküszöbölhetőek, és hosszabb ideig tartó biológiai aktivitással rendelkeznek. Az egyik ilyen hatásosnak bizonyuló szintetikus pentaszacharid analóg az 1987-ben szintetizált fondaparinux volt, előnye a nagyobb hatékonyság mellett a napi dózis jelentős csökkenthetősége volt. Később olyan analógok kerültek előtérbe, melyek szintézise egyszerűbb, ilyen volt a teljesen O-szulfatált és O-metilezett származék, a nagy biológiai aktivitással bíró idraparinux.
Kutatócsoportunk új típusú antikoagulánsok kifejlesztését tűzte ki céljául, melyekben a pentaszacharid farmakofór szulfátészter-csoportjait bioizoszter metánszulfonsav-csoporttal helyettesítjük, ezáltal a biológiai környezetben való stabilitás növelhető. Az elmúlt években a pentaszacharid-diszulfonsav és a pentaszacharid-triszulfonsav szintézise sikeresen megtörtént. A diszulfonsav-származék az idraparinuxnál is jóval nagyobb anti-Xa aktivitást mutatott a biológiai vizsgálatok során. Ennek a nagy hatékonyságú származéknak az előállításából kiindulva újabb szulfonsav-analógok szintézisét terveztük. Jelenleg olyan pentaszacharid szintézésén dolgozom, mely egy metánszulfonsav-csoportot tartalmaz a pentaszacharid középső glükóz egységén. A védett pentaszacharid szintézise sikeresen megtörtént, [2+3] blokkszintézissel, megfelelő triszacharid akceptor és diszacharid donor egység glikozilezési reakciójával. Az átalakítási folyamat azonban további 8, pentaszacharid szinten már igen bonyolult lépést igényel, ezen átalakítási reakciósor végén jutunk a céltermékhez.
Az átalakítási reakciósort sikerült befejeznünk, a célterméket előállítottuk, így a továbbiakban tervezzük ezen származék anti-Xa aktivitásának mérését, a szerkezet–hatás összefüggések részletes vizsgálatát. Továbbá tervezzük ennek a származéknak az újragyártását, hogy nagyobb mennyiségben rendelkezésünkre állhasson további vizsgálatokhoz.



